KIRJALLINEN KYSYMYS E-2304/02

esittäjä(t): Erik Meijer (GUE/NGL) komissiolle

(25. heinäkuuta 2002)

Aihe: Syöpää aiheuttavien akryyliamidien esiintyminen ranskanperunoissa, perunalastuissa ja muissa paistetuissa tai grillatuissa elintarvikkeissa

1. Onko komissio tietoinen, että eri valtioiden tutkijat, kuten Alankomaiden Keuringsdienst van Warenin (KvW) asiantuntijat, ovat vahvistaneet ruotsalaisen tutkimuksen akryyliamidien

esiintymisestä hiilihydraatteja runsaasti sisältävissä ja korkeassa lämpötilassa valmistetuissa elintarvikkeissa, kuten ranskanperunoissa ja perunalastuissa ja että Maailman terveysjärjestön (WHO) kesäkuun loppupuolella Genevessä pidettyyn paneelikeskusteluun osallistuneet asiantuntijat olivat huolestuneita tästä asiasta?

2. Pitääkö komissio oikeutettuna KvW:n ja Alankomaiden kansanterveydestä vastaavan kansallisen elimen Rijksinstituut voor Volksgezondheidin (RIVM) väitettä, jonka mukaan ihmiset syövät päivässä keskimäärin 27 mikrogrammaa akryyliamideja, joista 80 prosenttia on peräisin ranskanperunoista (erityisesti pakasteranskanperunoista) ja perunalastuista ja että tämä voi aiheuttaa Alankomaiden koko 16 miljoonan väkilukuun suhteutettuna 110 syöpäkuolemaa vuodessa? Tämä koskee erityisesti lapsia, sillä he kuluttavat eniten kyseisiä tuotteita. Jos luku suhteutettaisiin koko EU:hun, tällainen syömiskäyttäytyminen merkitsisi yli 2 550 kuolemantapausta vuodessa.

3. Akryyliamidia ei esiinny keitetyssä ruoassa, mutta sitä voi olla paistetussa, grillatussa ja paahdetussa ruoassa. Sen esiintymismäärä vaihtelee huomattavasti edellä mainituilla tavoilla valmistetussa ruoassa. Katsooko komissio, että edellä mainittujen seikkojen vuoksi olisi ryhdyttävä toimiin, joilla vaikutettaisiin valmistusprosessiin siten, että akryyliamidin esiintyminen rajoitettaisiin minimiin ja että tutkittaisiin miksi jotkut tuottajat pystyvät välttämään toisia paremmin akryyliamidin muodostumisen?

4. Aikooko komissio niiden lisätutkimusten pohjalta, jotka se mainitsi vastauksissaan akryyliamidin syöpää aiheuttavista vaikutuksista koskeviin kysymyksiin E-1350/02(1) ja E-1404/02(2) ryhtyä toimiin, jotta korkeassa lämpötilassa valmistettuja elintarvikkeita tuottavien valmistajien olisi noudatettava Euroopan elintarviketurvallisuussäännöksiä niin, että ne voisivat saattaa tuotteensa markkinoille ilman, että kansanterveydelle aiheutuu vaaraa?

(1) Katso sivu 47.

(2) EYVL C 277 E, 14.11.2002, s. 201.

David Byrnen komission puolesta antama vastaus

(30. syyskuuta 2002)

Komissio on varsin hyvin tietoinen elintarvikkeiden sisältämää akryyliamidia koskevista viimeaikaisista tieteellisistä löydöksistä. Komissio on tiiviisti yhteydessä asiaan liittyviin tahoihin ja pyrkii löytämään keinoja akryyliamidipitoisuuksien vähentämiseksi mahdollisimman paljon. Tämä on seurausta elintarvikealan tiedekomitean 3. heinäkuuta 2002 antamasta lausunnosta. Tässä tieteellisessä lausunnossa mainitaan lisäksi pääpiirteissään ne alat, joilla lisätutkimus on tarpeen, ja hyväksytään Maailman terveysjärjestön ja YK:n elintarvike- ja maatalousjärjestön FAOn Genevessä kesäkuun lopulla 2002 pitämän kokouksen suositukset. Näiden näkökohtien seuranta on käynnissä.

On tärkeää huomata, että akryyliamidien muodostuminen elintarvikkeissa on tuotu esiin vasta hiljattain. Tämä johtuu uusista analyysimenetelmistä, jotka auttavat ymmärtämään paremmin, miten perinteiset ruoanlaittotavat vaikuttavat elintarvikkeisiin. Lisätutkimukset ovat tarpeen, ennen kuin vaaran suuruudesta voidaan päästä varmuuteen. Jotkin järjestöt ovat eri tavoin pyrkineet kuvaamaan syöpämahdollisuutta määrällisesti. Elintarvikealan tiedekomitea tuli kuitenkin siihen tulokseen, että käytettävissä on liian vähän tietoa, eikä todennäköistä vaikutusta syöpätapausten määrään voida arvioida tarkasti.

On kuitenkin tärkeää viipymättä vähentää elintarvikkeiden akryyliamidipitoisuutta. Komissio suunnittelee yhteisön toimien koordinoimista. Se pyrkii varmistamaan, että yhteisön työskentely täydentää muiden tahojen työtä ja että työskentelyssä edistytään mahdollisimman nopeasti. Jäsenvaltioiden ja ulkopuolisten tahojen, kuten elinkeinonharjoittajien ja kuluttajaryhmien, kokous on määrä pitää 15.16. lokakuuta 2002. Komissio kuulee parhaillaan sidosryhmiä valmistelutoimena. Kokouksen tärkeänä lyhyen aikavälin tavoitteena on keskustella mahdollisuudesta kehittää hyvien toimintatapojen opas, jotta estettäisiin suurten akryyliamidipitoisuuksien muodostuminen elintarvikkeisiin. Kun asian

tieteellinen puoli ymmärretään riittävän hyvin, on mahdollista pohtia, pitäisikö elintarvikkeiden sisältämälle akryyliamidille vahvistaa raja-arvot. Komissio harkitsee tutkimuksen ja teknologian kehittämisen kuudennessa puiteohjelmassaan mahdollista tukea todetuille pitkän aikavälin tutkimustarpeille. Raja-arvojen vahvistamisen tarpeellisuutta tarkastellaan tuoreimman tieteellisen näytön perusteella.